
REZUMAT 


Eliza Ciolan (1900 — 1980) face parte din galeria personalităţilor de seamă ale școlii pianistice 
clujene, alături de Ana Voileanu-Nicoară, Ecaterina Fotino-Negru, George Ciolac, 
Alexandru Demetriad. Născută la Iași, într-o familie cu preocupări artistice elevate, Eliza 
Ciolan s-a format sub influența unor personalități care au marcat cultura muzicală 
românească la începutul secolului XX, perfecţionându-se, apoi, la Viena și Paris sub 
îndrumarea unor interpreţi și pedagogi de renume. Eliza Ciolan a desfășurat o bogată 
activitate artistică, susținând numeroase concerte și recitaluri cu un program variat, stârnind 
ovaţiile publicului şi elogiile presei muzicale. În activitatea pedagogică, desfăşurată pe 
parcursul a mai bine de patru decenii la Iași și la Cluj, Eliza Ciolan a știut să răspândească 
tot ce era nou sub aspect interpretativ, la zi cu arta pianistică occidentală. Tocmai de aceea, 
am considerat necesar să pătrundem în laboratorul complex al profesoarei, analizând 
principiile și metodele sale pedagogice. Am întregit portretul pianistei prin declaraţii și 
mărturii ale colegilor ei. Deși aceste declaraţii se constituiau în formalități impuse de 
regimul comunist, ele sunt, totuși, relevante și valabile prin autenticitatea conţinutului lor. 
Evocarea personalităţii Elizei Ciolan este cu atât mai importantă, cu cât calendarul o 
dictează: el marchează 115 ani de la nașterea artistei şi 35 de la moartea sa. A schița în acest 
context portretul pianistei înseamnă a-i aduce, cu recunoștință, un omagiu pentru modelul 
de viaţă și dăruire pe care l-a lăsat posterităţii. 

1. Confluenţe și deveniri 


Eliza Ciolan (n. Cristescu, 1900-1980) face parte din galeria personalităților 
de seamă ale şcolii pianistice clujene, alături de Ana Voileanu-Nicoară, Ecaterina 
Fotino-Negru, George Ciolac, Alexandru Demetriad. 

Născută la Iași, într-o familie cu preocupări artistice elevate, Eliza Ciolan a 
trăit într-un mediu favorabil dezvoltării evidentelor sale aptitudini muzicale, 
înțelegând de timpuriu că în artă numai printr-o muncă asiduă se poate atinge 
înalta performanţă. 

Formată sub influența unor personalități care au marcat cultura muzicală 
românească la începutul secolului XX, precum Eduard Caudella, Enrico Mezzetti, 
Alexandru Zirra, Antonin Ciolan, perfecționându-se la Viena și Paris sub 
îndrumarea unor interpreţi şi pedagogi de renume - Paul Weingarten, Alfred 
Cortot, Lazare Levy, Eliza Ciolan și-a însușit o bogată cultură muzicală, o 
admirabilă artă pianistică pe care, ulterior, le-a dăruit cu pasiune publicului și le-a 
împărtăşit cu generozitatea celui prea înzestrat elevilor, colegilor. 

Destinul Elizei Cristescu s-a împletit cu cel al lui Antonin Ciolan nu doar 
pe scena de concert, ci şi pe cea a vieții; la 30 decembrie 1924 cei doi se căsătoresc, 
formând un tandem perfect, guvernat de armonie, în plan muzical și personal. 


Eliza şi Antonin Ciolan în ziua nunții! 


1 Poză obţinută de autoare din Arhiva Academiei de Muzică „Gheorghe Dima” din Cluj-Napoca. 

În perioada 1922-1959, Eliza Ciolan a desfășurat o bogată activitate 
artistică, susținând numeroase concerte și recitaluri cu un program bogat, variat 
(Bach, Beethoven, Liszt, Cesar Franck, Debussy, Enrique Granados ș.a.), stârnind 
ovaţiile publicului și elogiile presei muzicale. Spre sfârșitul carierei sale pianistice 
s-a dedicat muzicii de cameră, remarcându-se, în mod deosebit în trio-ul format 
împreună cu George larosevici (violoncel) și Nicolae Broșteanu (clarinet), colegi la 
Conservatorul clujean. 

În activitatea pedagogică, desfășurată pe parcursul a mai bine de patru 
decenii, Eliza Ciolan a ştiut să răspândească tot ce aducea ea ca elemente 
interpretative noi, la zi cu arta pianistică occidentală. Având o viziune integratoare, 
a considerat progresul tehnic, diferenţierea tuşeului, cultivarea unei sonorități 
nobile, drept premise ale redării autentice a textului muzical, înțeles în toată 
complexitatea lui. Lecţiile pe care le-a ţinut elevilor săi luau de fiecare dată forma 
unei profunde analize ce viza melodia, ritmul, structura, stilul lucrării, contextul 
epocii, examinate cu atenţie şi erudiție. Documentele aflate în Arhiva „Eliza 
Ciolan” a Academiei de Muzică „Gh. Dima” dezvăluie repertoriul abordat cu elevii 
săi, un repertoriu care acoperă o arie stilistică extinsă de la Baroc la Impresionism 
şi coincide în mare măsură cu muzica promovată de către pianistă pe scenele de 
concert. Prin activitatea artistică și didactică desfășurată la Iaşi, Eliza Ciolan a 
îmbogăţit viața muzicală românească, a format muzicieni de valoare precum 
Evelina Fränkel, Florica Dimitriu, Elisabeta Dolinescu, Elise Popovici, Ana Iftinchi, 
personalități care, la rândul lor, s-au implicat cu pasiune şi s-au remarcat în diverse 
domenii muzicale. 

După rodnica activitate derulată în Moldova, Eliza Ciolan și-a consacrat 
anii deplinei maturităţi artistice vieții muzicale clujene, ca pianistă şi profesoară, 
formând și aici generaţii de remarcabili muzicieni, dintre care îi amintim pe: 
Romeo Ghircoiașiu, Elena Margareta Gherman, Harald Enghiurliu (Wagner)!, Eva 
Maria Bonfert Schachinger, Iosif Jäger, Isac Ciuraru, Cornel Ţăranu, Ileana Jânky 
Prada, Rózsa Szarvady Irén, Kiss Judit, Walter Metzger, Buzás Pál, Lucia Blându 
Petroman, Eva Corondan Dragomir, Valentin Gora, Parâdy Gyongyver, Péntek 
Susana, Reinfeld Petre (Petre Florian), Kemenes Balla Csilla, Monica Perian, Farkas 
Paul, Szász Tiberiu (Tibor Szász), ca elev şi student, Simona Mihai (ca elevă). 

Astfel, prin activitatea artistică şi contribuţia adusă la îmbogățirea tradiţiei 
şcolii pianistice, Eliza Ciolan se înscrie în Panteonul vieţii culturale clujene a 
secolului XX. Evocarea personalităţii Elizei Ciolan este cu atât mai importantă, cu 
cât calendarul o dictează: el marchează 115 ani de la nașterea artistei și 35 de la 
moartea sa. A schița în acest context portretul pianistei înseamnă a-i aduce, cu 


1 Odată cu stabilirea în Germania în 1984, profesorul universitar Harald Enghiurliu și-a schimbat 
numele, preluându-l pe al mamei - Wagner. 

recunoștință, un omagiu pentru modelul de viață și dăruire pe care l-a lăsat 
posterității. 


Pianista şi profesoara Eliza Ciolan, în anii '60! 


2. Principii și metode pedagogice 


Încercăm să pătrundem în laboratorul complex al profesoarei Eliza Ciolan, 
definit de atmosfera muncii pasionate şi profunde în care s-au format muzicieni, s- 
au cizelat talente. 

Cei care au avut şansa de a se fi aflat în apropierea domniei sale, așază 
astăzi în sipetul cu amintiri trăiri profunde, emoţii veritabile, clipe de bucurie. 
Acestea poartă amprenta unei concepții didactice complexe ce reunea ideile 
pedagogice europene cu tradiţia românească. 

De altfel, relatările, rememorările, însemnările de după lecţiile de pian ale 
fostei sale eleve, Ileana Jânky Prada? (ulterior conferenţiar universitar la Academia 
de Muzică „Gheorghe Dima”) şi „Caietul de însemnări” al Elizei Ciolan?, au 


1 Poză obţinută de autoare, prin bunăvoința doamnei Ileana Jânky Prada. 

2 Ileana Jânky Prada, “Însemnări de după orele de pian”, manuscris întocmit în perioada anilor de 
studenţie (1952-1957), obținut prin bunăvoința autoarei. 

3 Document aflat în posesia profesoarei Ileana Jânky Prada. 

constituit un material valoros pentru cercetarea noastră, oferindu-i un suport 
documentar fundamental. Redăm în continuare, intercalat, gândurile profesoarei și 
ale discipolei, ca un dialog peste timp și totodată ca o predare de ștafetă 
profesională!. 

e Cea mai importantă calitate a unui pianist este tonul. Sunetul să fie acela 
care vă conduce asemenea unei voci interioare. 


Contactul cu publicul se face prin ton, care este primul mijloc de expresie; de 
aceea, preocuparea primordială în pregătirea pianistului este formarea 
tonului. 


Profesoara insista foarte mult pentru o mână lucrată, ce presupunea ca 
fiecare deget să aibă o independenţă controlată, canalul său propriu, pentru a 
realiza cele mai sensibile diferențieri ale sunetului pianistic. 

e Virtuozitatea nu înseamnă să mișcați rapid degetele pe claviatură, ci să 
puteți exprima cu ușurință tot ceea ce doriţi să spuneţi prin muzică. 

e Să vă placă, să iubiți pianul, să-l îmbrăţișaţi, să-l simţiți sub mâna 
voastră, să vă identificați cu el. 

e Să simțiți muzica, să vă placă s-o auziți din mâinile voastre. 

Eliza Ciolan considera aparatul pianistic în toată complexitatea sa, 
armonizându-i toate componentele: umăr, braţ, încheieturi, degete. Așezarea la 
pian, distanţa şi înălțimea scaunului, ţinuta degajată a corpului, libertatea 
aparatului pianistic erau aspecte cărora le acorda importanţa cuvenită. Recomanda 
ca în fiecare zi să se facă pregătirea tehnică a mâinii pentru abordarea 
repertoriului, insistându-se asupra rezolvării dificultăţilor tehnice aferente pieselor 
aflate în studiu în perioada respectivă. Cu o tactică uimitoare a programat toate 
capitolele tehnico- instrumentale . astfel încât, în cel mult doi ani, fiecare student să 
posede bagajul suficient și temeinic pe care să se bazeze în studiul său individual, 
în perspectivă. 

Eliza Ciolan împărtășea concepţia pianistică modernă conform căreia 
tehnica nu este un scop în sine, ci mijlocul de realizare a operei de artă. Ideea se 
regăseşte clar exprimată în paginile „Caietului de însemnări” al pianistei: 


Tehnica este mijlocul de exprimare a interpretului. 


In studiul gamelor, din punctul de vedere al senzaţiilor fizice, profesoara 
distingea trei elemente importante: trecerea degetelor de la un sunet la următorul, 
mișcările ondulatorii ale încheieturii mâinii, mișcarea de cuprindere a braţului. La 


1 Pentru a le distinge, vom marca cu semnul „*” adnotările doamnei Ileana Jânky Prada, cu italic citate 
din “Caietul de însemnări” al Elizei Ciolan, iar intervenţiile noastre rămân în parametrii de redactare 
obișnuiți. 

arpegiile mari, profesoara sublinia rolul degetului 1 în realizarea schimbului de 
poziţie și a unei sonorități uniforme. 

În realizarea acordurilor intrau în ecuaţie o serie de probleme: atac 
simultan, raport sonor, gândire muzicală: 


Sunetele unui acord să nu sune la fel, ci diferențiat, aveți grijă la sunetele 
dublate, să sune diferit; să existe o gravitație, o atracție între sunetele 
acordului; să fie cântate cu multă transparență. 


e Trecerile de la o armonie la alta să fie sesizate și pregătite. Modulaţiile să 
fie clare. Să schimbaţi culoarea tonalităţilor în piese. 

e O sonoritate frumoasă şi plină se realizează numai prin elasticitatea 
aparatului pianistic, combinată cu fermitatea. 

Asemenea marilor interpreţi, Eliza Ciolan avea un respect necondiționat 
pentru textul lucrării și se străduia să-l insufle și elevilor săi. Recomanda o bogată 
informare, o consultare a diferitelor ediţii, care să conducă mai aproape de 
adevăratul sens al lucrării, de intenţiile compozitorului: 

e Căutaţi sensul însemnărilor din partitură! Fiecare semn spune ceva. 

După cum am amintit, lecţiile Elizei Ciolan erau profunde analize ale 
textului muzical: melodia, ritmul, armonia, structura, forma muzicală, stilul 
lucrării, al compozitorului, al epocii; toate acestea necesitau capacități intelectuale 
şi culturale considerabile, fapt pentru care domnia-sa milita pentru o cultură 
generală şi muzicală complexă a elevului. 

e După depășirea studiului vizual urmează studiul punerii în sonor a 
lucrării, care are drumuri infinite, în care va hotărî cultura muzicală și literară, 
imaginaţia, fantezia, controlul asupra gândurilor, intenţiilor, nelăsând nimic la voia 
întâmplării: întotdeauna trebuie să ştiţi unde vă aflați și să legaţi în gând 
elementele pentru echilibrul proporţiilor. 

e După ce i se prezenta lucrarea, cu dificultăţile deja înlăturate sau încă 
prezente, urmau orele de laborator la care trebuia să ţii piept, altfel puteai să ieși 
descurajat sau învins, dar întotdeauna găsea o portiță prin care se nășteau 
suficiente resurse pentru a te restabili și a începe munca din nou. Minunate au fost 
orele de curs în care am fost conduși într-un mod magic, în timp ce cu sobrietate ne 
inspira fantezia, bunul-gust, profunzimea, simțul proporţiilor, al întregului. 

Eliza Ciolan sublinia mereu importanţa autocontrolului, a autoascultării: 

e Controlaţi auditiv ca realizarea sonoră să fie la fel cu imaginea formată în 
auzul interior. 

e Să nu fugă degetele înaintea capului (sic!); urmăriţi totul, până în cele 
mai mici amănunte, să nu vă permiteţi niciun fel de concesii. 


26 


Profesoara considera digitaţia o problemă foarte importantă; recomanda 
consultarea mai multor ediţii, compararea mai multor variante de digitaţie înaintea 
adoptării soluţiei optime: 

e Alegeţi digitaţia care vă corespunde. Cele două mâini să nu se deranjeze. 
O digitaţie bună facilitează însuşirea şi memorarea piesei. 

Eliza Ciolan era mereu preocupată de obţinerea unui sunet de calitate, 
amplu, adânc, care transmite: 

e Nu improvizaţi în cântat! Nu cântaţi la suprafață, intrați adânc în pian! 
Să memoraţi sunetul pentru care aţi lucrat, numai astfel veți dori unul mai frumos. 
Urechea se formează în acest sens, ascultând muzică bună. Chiar și într-o maximă 
rapiditate, sunetele trebuie să cânte. 

În preocuparea ei constantă pentru culoarea sunetului, artista sugera 
folosirea diferitelor timbruri instrumentale, promovarea artei de a opera sonor cu 
lumini și umbre, cu ajutorul dinamicii. 

e Treptele dinamice indicate de autor să fie respectate tot atât de riguros ca 
oricare alt semn din partitură. Piano-ul să nu se confunde cu un cântat moale; 
atacul să fie precis ca și în forte; în fortissimo, atacul să nu fie aspru, lovit, să nu 
treacă de limita a ceea ce se numește sunet muzical. Cât priveşte realizarea 
dinamicii, aceasta este condiționată de trăire, dar trebuie fixată conștient. Semnul 
crescendo înseamnă de fapt că ne aflăm încă în nuanţa anterioară. Înainte de a 
începe o ascensiune dinamică, trebuie să analizăm auditiv nuanţa în care ne aflăm, 
Şi invers. 

e În piesele polifonice, fiecare voce trebuie cântată și colorată diferențiat; 
temele trebuie reliefate în cadrul discursului muzical; să se distingă liniile 
interioare. Important este să auziţi toate vocile în mersul lor. 

Eliza Ciolan pretindea cu exigenţă ca frazarea să fie corectă; ea trebuie 
realizată după un singur criteriu: cel al sensului muzical. De asemenea, considera 
că inclusiv în pasajele de agilitate trebuie să existe frazare. 

e Să nu vă lăsaţi furați de mișcare, să simţiţi adânc muzica, să duceţi ideile 
până la capăt, să nu aveţi renunţări în cântat! 

După ce piesa era amănunțit lucrată, interpretarea trebuia să fie proaspătă, 
să nu trădeze drumul adesea anevoios spre realizarea ei: 


O condiție a unei realizări artistice este ca mijloacele de expresie să fie în 
aşa fel lucrate şi însușşite încât interpretarea să fie naturală, firească şi să 
pună în evidență cele mai subtile nuanţe ale conținutului poetic. 


e Să faceţi totul cu ușurință, să dispară munca pe care ați depus-o; totul să 
fie natural, simplu, firesc. Să nu vă luptaţi cu pianul, să nu vă chinuiți. 
Sfaturile pentru exigenţă și seriozitate în studiu reveneau adesea: 

e Dacă vreţi să faceți o muncă de calitate la pian, trebuie să renunțaţi la 
multe în viață. Să fiți serioşi în muncă, altfel nu văd cum aţi reuși. Să nu credeţi că 
rezultatele vin de la o zi la alta. Trebuie să lucraţi perseverent, altfel nu se poate. Să 
aveţi întotdeauna conştiinţa împăcată că v-aţi făcut datoria. 

Eliza Ciolan considera că interpretul este, la rândul său, un creator ce dă 
viață operei de artă, după cum reiese din evocările lui Romeo Ghircoiașiu: 


Pentru a putea realiza pe deplin actul interpretativ, artistul trebuie să fie el 
însuşi o personalitate, care, după cum ne spunea Eliza Ciolan, trebuie să 
dețină forța de a se impune şi de a-și impune crezul artistic. Nici pianistul, 
nici dirijorul, nici oricare alt interpret nu se poate eschiva de la o prezență 
afirmată în demersul său specific, deoarece el trebuie să se ridice pentru 
câteva momente la nivelul și forța creatorului. Numai în acest fel 
interpretarea va putea deveni o nouă creație, va rămâne o nouă creație. 
Aceasta este o altă idee afirmată adesea la cursurile lor de către aceşti 
eminenți pedagogi, Eliza şi Antonin Ciolan.! 


Pianista cultiva arta, atât în interpretare cât și în pedagogie, ca un mod 
elocvent de comunicare între oameni și între epoci: 


Sunt aşa de sărace cuvintele față de întreg mesajul muzicii, — spunea 
profesoara noastră — încât a-l cunoaşte temeinic și a cunoaşte creatorul care 
a încifrat în el trăiri adevărate e o datorie de prim ordin a oricărui interpret.? 


e Să vreţi să comunicaţi un mesaj acelora care vă ascultă. 

e Fiţi convinşi și convingători, aveţi plăcere de a cânta, fiți inspirați, să vă 
inspire muzica. 

Totodată, Eliza Ciolan era preocupată de perfecționarea sa profesională, 
studia lucrări de specialitate, dintre cele mai actuale la acea vreme, mai ales din 
literatura pianistică franceză, pe care le recomanda insistent elevilor săi (Alfred 
Cortot — Principes rationnels de la technique pianistique; Marguerite Long — Le piano 
etc.). 

Calibrând eficient toleranța cu exigența, profesoara cultiva o atitudine de 
încurajare a elevului, impulsionându-i voința şi apetența pentru studiu. Fin 
psiholog, Eliza Ciolan folosea selectiv metodele, procedeele pedagogice, în funcţie 


1 Romeo Ghircoiașiu: „Mesajul umanist în concepția interpretativă a soților Eliza și Antonin Ciolan” — 
lucrare prezentată la Simpozionul „Succese ale artei dirijorale clujene —- Antonin Ciolan”, Cluj-Napoca, 
15 ianuarie 1983 și trimisă de fiul său, muzicologul Mihai Ghircoiașiu, prin corespondenţă electronică, 
la data de 15 mai 2009, profesoarei Doina Pascu. 

2 Romeo Ghircoiașiu, op. cit. 


28 


de personalitatea acestuia, iar explicaţiile clare erau însoțite de demonstraţii — 
modele de măiestrie interpretativă. 


Nu vă descurajați dacă nu veţi reuşi din prima clipă să pătrundeți şi să 
transmiteți sensul partiturii; prin muncă, până la urmă, veți reuşil! 


Profesorul universitar Harald Enghiurliu (Wagner), într-o corespondenţă 
electronică purtată în luna mai a anului 2010 cu prof. Doina Pascu, oferea o sinteză 
a calităților pedagogice care o defineau pe profesoara Eliza Ciolan. 


Profesoara Eliza Ciolan, personalitate eminentă a școlii pianistice 
clujene, rămâne în amintirea mea «Doamna» distinsă, mereu amabilă şi 
binevoitoare, cu graiul fermecător, colorat de dulceața inflexiunilor 
moldovene, apropiată de studenții săi, care o iubeau și o respectau ca pe o 
mamă. 

Interlocutor atent şi mereu politicos, crea cu uşurintă un climat de 
calm şi înțelegere, în care te puteai simți în largul tău — climat propice atât 
pentru desfăşurarea procesului instructiv în clasă, cât și cu ocazia 
convorbirilor, de orice natură, în afara ei. 

Cât priveşte dăruirea şi răbdarea cu care însoțea şi îndruma 
studenții la clasă, acestea nu cunoşteau limite — ea neacceptând tirania 
ceasului. Pentru ea ora de curs se încheia atunci când considera că problemele 
conținute de textul muzical au fost cu adevărat elucidate. 

Obiectivele pedagogice, urmărite de Profesoara Eliza Ciolan în 
cadrul cursurilor sale, au vizat în principiu înzestrarea studenților cu: 

— capacitatea de a desluși, până în cele mai mici amănunte, 
conținutul muzical-emoțional al unei piese şi felul în care construcția ei 
vehiculează acest conținut; 

— dobândirea facilității de a-şi reprezenta piesa în auzul intern; 

— dobândirea mijloacelor tehnice necesare pentru a transpune, în 
mod adecvat, reprezentarea (imaginea) auditivă în muzica reală; 

— siguranța mereu crescândă a gustului şi discernământului 
muzical artistic. 

[...] Având o aversiune explicită pentru «ciocăneala și bătaia în 
pian», atenția acordată calității sunetului a fost un imperativ de prim ordin 
în clasa Eliza Ciolan. Efortul depus pentru formarea unui sunet cultivat, 
împreună cu permanenta sensibilizare a auzului pentru captarea celor mai 
fine diferențe dinamice şi expresive produse — posibile prin modalități de atac 


1 Citat în Jânky Prada, Ileana: „Confluenţe artistice — Eliza și Antonin Ciolan”, lucrare prezentată la 
Simpozionul „Succese ale artei dirijorale clujene — Antonin Ciolan”, Cluj-Napoca, 1983. 

diferenţiate — a fost un proces de la care nu te puteai sustrage în clasa Ciolan, 
și el se desfăşura pe parcursul tuturor anilor de studiu. În acelaşi timp erai 
invitat să lucrezi la pronunția sunetului, la modurile de articulație privite 
prin unghiul sunetului realizat, la transmiterea de la sunet la sunet a 
fluxului şi refluxului tensional (în frază), la timbrarea sau colorarea unui 
acord datorită sonorizării diferenţiate a sunetelor din acord, şi atâtea altele... 
Din belșugul de cunoștințe detaliate despre arta pianistică și interpretarea 
muzicală oferite nouă, de-a lungul anilor de studiu, în clasa Eliza Ciolan, ar 
mai trebui amintite multe — dar mă opresc aici. Cert este că aceste cunoştinţe 
m-au însoțit şi mi-au folosit toată viața. [...] 


O altă calitate care a guvernat și caracterizat activitatea didactică a Elizei 
Ciolan, a fost conduita etică ireproşabilă, profesoara nemanifestând față de 
preferinţe sau lipsă de interes, considerând că toți discipolii au dreptul să 
beneficieze de atenţia și îndrumările profesorului pentru a se dezvolta şi a se 


realiza. 


3. Eliza Ciolan în superlative 


Eliza Ciolan a fost o personalitate cu un dublu talent, muzical și pedagogic, 
manifestat cu onestitate și exigență, calități remarcate de către colegii săi. Deşi 
declaraţiile lor constituiau formalități impuse de regimul comunist, ele sunt, totuşi, 
relevante şi valabile prin autenticitatea conţinutului lor. 

Astfel, Ecaterina Fotino-Negru mărturisea: 


O cunosc pe Eliza Ciolan din anul 1932, ca pe o muziciană excelentă, 
întrunind atât calități de pedagogă desăvârșită, cât şi însuşiri solistice 
remarcabile. Eliza Ciolan este în acelaşi timp o colegă sinceră şi o forță 
didactică devotată intereselor Instituţiei şi studențimii.! 


Declaraţia compozitorului Sigismund Toduţă, rectorul Conservatorului 
„Gheorghe Dima” din Cluj în perioada 1962-1965, întregește conturarea profilului 
profesional al artistei: 


Eliza Ciolan este un element de frunte al Conservatorului „Gheorghe Dima” 
din Cluj. Temeinic pregătită din punct de vedere profesional şi dotată cu un 
deosebit de remarcabil talent pedagogic, — munca sa desfăşurată în cadrul 


1 Arhiva Eliza Ciolan — Academia de Muzică „Gheorghe Dima” Cluj-Napoca, fila 237, Cluj, 3 martie 
1953. 

catedrei de pian, începând cu anul 1949 — a dat rezultate remarcabile. 
Formarea unei baze tehnice sigure, dezvoltarea continuă a muzicalității, 
crearea unui orizont cultural muzical larg constituie etapele muncii 
pedagogice susținute cu perseverență și pricepere din partea profesoarei. 
Sincera dăruire de timp, energia şi devotamentul pentru progresul 
învățământului artistic, de care a dat dovadă Eliza Ciolan, i-au asigurat 
stima şi prețuirea conducerii şi a colegilor, a contribuit la relații tovărășeşti 
sincere între profesoară și discipolii săi. Aportul profesoarei la ridicarea 
instituției noastre la nivelul învățământului artistic superior, sub acest 
aspect, se consideră deosebit de pozitiv.! 


Un alt important nume al pianisticii românești, coleg al Elizei Ciolan, 
profesor universitar Gheorghe Sava, mărturiseşte: 


În calitate de student (din anul 1951), apoi de cadru didactic al 
Conservatorului „Gheorghe Dima” (din anul 1957), am avut fericita ocazie 
de a o cunoaște, la început de la distanță, mai târziu mai de aproape, pe 
Doamna profesoară Eliza Ciolan. Eu, fiind elev în clasa domnului profesor 
Gheorghe Halmos, am putut culege informații asupra metodei de lucru a 
Doamnei profesoare numai prin intermediul colegilor, care au studiat în 
clasa Dumneaei. 

Mai târziu, când am devenit cadru didactic, participând în comisii 
de examene împreună cu Doamna profesoară, am avut ocazia să aud, la 
examene sau la producții de catedră, aprecierile Dumneaei asupra realizărilor 
studenților. Aceste momente m-au ajutat la formarea unei imagini care 
înfățișa o muziciană eminentă, o artistă în sensul cel mai profund al 
cuvântului, pătrunsă de profesionalism şi conștiinciozitate în munca ei de 
fiecare zi, necruțându-și timpul şi sănătatea pentru educația artistică, 
pianistică, dar şi umană a elevilor. Acest contact, de fapt unilateral, a 
contribuit și la lărgirea orizontului meu interpretativ, fiindu-mi de folos până 
astăzi în rezolvarea multor probleme de ordin pianistic.? 


Eminentă studentă, iar apoi strălucită pianistă și pedagogă, profesor 
universitar doctor Ninuca Oșanu Pop evocă momente din trecut, arătând impactul 
învățămintelor Elizei Ciolan în evoluţia și devenirea sa profesională: 


1 Idem, fila 215, Cluj, 25 aprilie 1963. 
2 Corespondenţă electronică, august 2009, între Gheorghe Sava și prof. Doina Pascu, reprodusă în 
prezentul articol cu acordul adresantei. 

Era în anul şcolar 1949-1950 când profesoarele veterane (Ana 
Voileanu-Nicoară şi Ecaterina Fotino-Negru) îşi exprimau bucuria față de 
venirea unei noi colege, cu care de la bun început au stabilit relații de 
prietenie. [...] 

Amprenta şcolii franceze era evidentă atât prin opțiunile repertoriale 
şi bibliografice, cât şi prin constanta preocupare acordată perfecționării 
pregătirii tehnice, cizelarea pedantă a detaliului, atenția integrării stilistice a 
viziunii interpretative. 

În anul 1963, numirea Profesoarei Eliza Ciolan în calitate de şefă de 
catedră a reprezentat pentru mine — pe atunci preparator al catedrei de Pian 
— un eveniment fericit, căci în normă erau prevăzute și asistente la cursuri. 
Am avut astfel privilegiul de a audia săptămânal adevărate lecții-model, în 
care Maestra — totdeauna dispusă să-și prelungească orele peste programul 
stabilit — oferea cu generozitate învățămintele necesare progresului tehnic și 
interpretativ al discipolilor. Dintre aceştia îmi amintesc de studenții Péntek 
Susana, Reinfeld Peter, Parâdy Gyöngyvér, ca şi de elevul Szász Tiberiu, 
care încă de pe atunci înregistra realizări excepționale. 

Răbdarea și bunăvoința profesoarei față de studenții săi m-au 
impresionat în mod deosebit, ajutându-mă să înțeleg că interpretările 
artistice autentice se pot obține numai printr-un continuu efort comun.[...] 

Din problematica asupra căreia insista în mod deosebit, îmi revine 
în minte principiul cizelării pronunției la pian, sintagmă preferată ce stabilea 
analogia dintre claritatea sunetului pianistic şi dicția în declamația artistică. 

Cele expuse până acum sunt doar câteva detalii ce au caracterizat 
sistemul principiilor sale, care au fost preluate și continuate de către 
discipolii săi, valoroase cadre didactice ale Conservatorului şi Liceului de 
Muzică clujean sau chiar ale unor instituții de învățământ muzical din 
Germania: Stuttgart, Frankfurt am Main, Freiburg, Trossingen, 
demonstrând prin aceasta nivelul european al școlii în care s-au format. 

Astfel, putem susține că prin întreaga sa activitate didactică și 
artistică, profesoara Eliza Ciolan a adus o contribuție importantă la stabilirea 
şi recunoaşterea prestigiului învățământului superior muzical din Cluj.! 


1 Manuscris oferit profesoarei Doina Pascu, februarie 2009. 

Epilog 


Calitățile umane, artistice, pedagogice ale Elizei Ciolan au fost apreciate în 
mod oficial, acordându-i-se o seamă de distincţii: 

Medalia Meritul Cultural clasa I conferită de Consiliul de Stat prin Decretul 
nr. 740 din 26 septembrie 1966; 

Ordinul Meritul Cultural clasa a IV-a — pentru activitate îndelungată și 
merite deosebite, precum și pentru contribuţia adusă la dezvoltarea 
învățământului superior — conferit prin Decretul nr. 604 din 26 iunie 1967; 

Ordinul Meritul Cultural clasa a III-a — cu prilejul a 50 de ani de la înființarea 
Conservatorului de Muzică „Gheorghe Dima” din Cluj, pentru activitate 
îndelungată şi meritorie în dezvoltarea învățământului superior muzical — conferit 
prin Decretul nr. 164 din 25 martie 1969. 

Trecând barierele timpului, influenţa postumă a Elizei Ciolan modelează și 
astăzi talentul artistic al tinerei generaţii, prin foști discipoli, continuatori ai 
principiilor sale în demersul formativ, asigurând școlii pianistice clujene viabilitate 
şi consistență, calități confirmate de numeroșii interpreţi afirmaţi pe scenele 
românești şi internaţionale. 

